Dani sett noregsmet við risastórum toski Danin Christian Durup hevur verið á einum minniligum útróðrartúri í Norðurnoregi. -Knappliga fekk eg ein tosk upp á 37,5 kilo- og hálvanannan tíma seinni fekk eg ein upp aftur størri. Hann vigaði heili 44 kilo, greiðir Christian Durup frá í samrøðu við fiskanetsíðuna Hooked, sum eisini var fyrsti miðilin at skriva um stórfiskarnar. Tað var á einum útróðrartúri við Sørøya í Finnmark, at Durup fekk teir báðar stóru toskarnar. Sambært Hooked hevur Christian Durup við sínum størra toski sett nýtt noregsmet. Gamla metið átti Morten Hvam, sum í 2012 fekk ein tosk upp á 41,72 kilo. Toskurin hjá Durup var 150 sentimetrar langur og sostatt ein sentimetur longri enn toskurin hjá Hvam.